**Муниципальное казённое дошкольное образовательное учреждение
 «Герейхановский детский сад»**

 **Конспект**

 **непосредственно образовательной деятельности
 по речевому развитию**

 **«Творческий вечер Сажидин Саидгасанова»**

 **( Старшая группа)**

 **Составила воспитатель высшей категории
 МКДОУ «Герейхановский детский сад»
 Ибрагимова Зильфира Азимовна**

 **Заведующий МКДОУ «Герейхановский**

 **детский сад»-------------------Габибова У.Ю.**

 **с.Герейханово
 2018 год**

**Тарсунин кьил: «Сажидин Саидгасанов»**

**Тарсунин метлеб:**-Сажидин Саидгасанован уьмуьрдикай ва яратмишунрикай суьгьбет авун, адан шиирар кIелун;
-хайи Ватандал, хайи чIалал дамахдай гьиссер кутун.

**Тарсунин тадаракар:**Сажидин Саидгасанован портрет, шаирдин ктабар, ноутбук, телевизор.

**Тербиячи**: **( Сажидин Саидгасанован шиир кIелзава)**

Лифер къугъваз вили цава,
Чи аялрин хъвер кьилеллаз,
Экуь тир цав, михьи гьава.
Кьисмет хьурай рагъ, варз галаз.
Миллионрин заз къвезва сес:
«Эй, Инсанар, мягькем акъваз!
Дяведикай, дарвиликай
Гьар са рикIин тIарвиликай,
Аялар хуьх баладикай!»

Экуьн сегьер – билбилрин ван,
Рагъ экъечIда хъуьрез – хъуьрез.
Гьар са ничхир, гьар са гьайван,
И вахтунал тушни серес!?
Миллионрин заз къвезва сес:
«Эй, инсанар, минет я квез,
Дяведикай, дарвиликай
Гьар са рикIин тIарвиликай,
Аялар хуьх баладикай!»

Азиз диде, азиз буба,
Шадлубур куь аялар я.
Дуьньядилай дяве туба -
Авун къе куьн хиялар я.
Миллионри лугьузва къе:
«Ислягь хьурай гьар са уьлкве!
Дяведикай, дарвиликай
Гьар са рикIин тIарвиликай
Аялар хуьх баладикай!»

**Тербиячи:** Салам алейкум, азиз балаяр, мугьманар! Тарихдин гьар са девирда, амайбурухъ хьиз, лезги халкьдихъни вахтунал дерин гелер тур алимар, шаирар ава: Етим Эмин, СтIал Сулейман, Алирза Саидов, Ибрагьим Гьуьсейнов, Ханбиче Хаметова, Абдуселим Исмаилов ва масабур. Алай вахтунда лезги эдебиятда вичин мягькем чка кьунвай шаиррикай садни чи машгьур агъсакъал, шаир Сажидин Саидгасанов я.

 Къе чаз мугьмандиз чи аялрин рикIалай шаир Сажидин Саидгасанов атанва. Сажидин буба, къенин югъ чи аялри куь яратмишунриз бахшзава.
Сифте нубатда, заз са тIимил куь уьмуьрдикай суьгьбет ийиз кIанзава. Сажидин Саидгасанов 1933-йисан 2-майдиз Кьасумхуьруьн райондин Агъа СтIалрин хуьре дидедиз хьана. Аял вахтар акуна – такуна акъатна, Кьасумхуьруьн юкьван школа куьтягьна, Туркменистандин Мары шегьерда хуьруьн майишатдин училищеда кIелна, Дагъустандин гос. Университетдин филологиядин факультет акьалтIарна. 2001- йисалди хайи хуьре школадин муаллимвиле кIвалахна. И йисара Сажидин Саидгасанов гзаф кьадар гьуьрметдин тIварариз лайихлу хьана.
 Адалай гуьгъуьниз алай вахтундалди шаир Сажидиназ санал акъвазиз чидач. Ам гьамиша гьерекатда аваз аквада. Сажидин Саидгасанов хайи хуьрелай эгечIна, гьар са районда, шегьерда, Дагъустандин къеце патарани кьиле
 физвай вири мярекатра, республикадин ва чкадин телевиденийрани лезги чIалаз, культурадиз, тарихдиз бахшнавай передачайра иштиракзавай кас я. Адаз лезгияр яшамиш жезвай гьар са хуьре, шегьерда гьуьрмет ава.
Сажидин буба! Герейхановский аялрин бахчадин коллективдини кьиле заведующий Габибова Умуят Юркиновна аваз квез гьамиша гьуьрметзава. Чаз чизва, алай йис куь уьмуьрда мадни важиблуди тирди – 2 лагьай майдиз куьн 85 йис тамам жезва. Чна квез и югъ рикIин сидкьидай мубарак ийизва. Квехъ чандин сагъвал, рикIин шадвал, хзанда ислягьвал, шиирар кхьинин рекье мадни еке агалкьунар хьурай. Ч и гъвечIи аялрини квез ихьтин чIалар туькIуьрнава.

**Амир**Ша, аялар, жергеда,
Акъваз секин жуьреда.
Атанва чаз мугьманар:
Сад Сажидин буба я!
Шаиррик вич зурба я!

**Альбина**Ам шаир я, лезги я,
Лезги чIалан гуьзгуь я.
Хабар кьуртIа: «Гьинай я?»
Сулейманан хуьряй я.

**Сабина**
Ваз хайи югъ мубарак!
Бубу, ви чан сагъ хьурай!
Чаз шиирар туькIуьриз
Агалкьунар мад хьурай!

**Исмет**
«КIватIи – кIватIаш», «НуькI хала»
Багьа я чаз чIалар вин.
Чи мурад я 100 йисуз
Сефил тахьун гьалар вин.

**Тербиячи:** Сажидин Саидгасанов гзаф кьадар ктабрин, повестрин, пьесайрин, рассказрин автор я. Аялриз бахшнавай гзаф эсерар «Кард», «Дагъустандин дишегьли», «Самур» журналриз, лезги газетриз ва школайрин учебникриз акъатнава. Гьа са вахтунда, Сажидинан аялриз бахшнавай шиирар гуьзел шикиларни галаз, Москвада «Колобок» ва «Дошкольное воспитание» журналрана чапнава.
Сажидин буба! Куь шиирар чна чи аялризни рикI алаз кIелзава, регьятдиз хуралай чирзава. Са шумуд шиир аялри квез кIелда.

**«Ясли – бахча, школа»**

**Муслимат**
КIунчIар хьтин цуькверин,
Шад хъвер алаз сиверал;
Ишигъ авай экверин,
Ашукь я чун кIвалерал .

Къугъун патал гъвечIибур,
Ава гуьрчег нинияр,
Шад кьуьлер я къе чибур,
Ягъин ширин манияр!

КIелиз, кхьиз, шикилар
Ягъунрални рикI алай;
Чун я гъвечIи векилар -
Къизилгуьллер чиг алай.

Гьар юкъуз са цIийи затI,
Чир ийиз чун алахъда,
Саламат хуьз гайи затI,
Зегьмет чIугваз кIвалахда.

Ясли – бахча, школа,
Аялрин шад са кIвал я.
Диде – буба хьиз ина,
Чаз вирибур мукьва я!

**«Хтул бала»**

**Рагим, Тамум, Алина**
1.ВиртIедилай ширин я,
Сивеллайди хъуьруьн я,
Хтул бала бубадин.

2.КIел хьиз къугъугъ чIуравай,
 НуькI хьиз рахух таравай,
 Зирек тир рикIхуравай,
 Хтул бала бубадин!

3. Чан бубадин машгъулат,
 Чан бубадин мармалат,
 Чан зи ширин аманат,
 Хтул бала бубадин!

4.Къизилгуьлдин цуьк ятIа?
 ЦIару билбил нуькI ятIа?
 Вун дидедин рикI ятIа?
 Ширин хтул бубадин1

5.Таза таран бегьер я,
 Гатун йикъан сегьер я,
 Вун авай кIвал сегьер я,
 Ширин бала бубадин!

6.Кьилел ислягь цавар хьуй,
 Ви гьар са югъ сувар хьуй,
 Дагъдин лекьрен лувар хьуй,
 Ширин хтул бубадин!

**Тербиячи:**
Вичин яратмишунра Сажидин Саидгасанова еке чка хайи дидедин чIалаз ганва.

**«Хайи чIал»**

**Сабина**
Мециз ширин, акьул дерин гьуьл я вун,
Дустарив гуз вердиш эрчIи гъил я вун,
Гьар меслятда, гьар межлисда кьил я вун,
Женгералди намус михьиз хвейи чIал!

**Альбина**Лезги чилин туьхуьн тийир рагъ я вун,
Шарвилияр ви далудихъ дагъ я вун,
Вун амай кьван лезги миллет сагъ я вун,
Сад Аллагьди чаз бахтунай гайи чIал!

**Камила**Маса гана, къачуз тежер затI я вун,
Лап Кьуркьандин гунагь квачир хатI я вун,
Чан хьиз, рикI хьиз, чахъ авай тек сад я вун,
Лезги миллет бахтлувилихъ гъайи чIал!

**МискIалар**

1.КIвале, хуьре азизди,
 Хатур, гьуьрмет винизди.
 Чидай кас я гьар са кIвалах,
 Низ чида ам вуж ятIа?
 Заз чида ам вуж ятIа,
 Ам я азиз, масан Бах!

2.Виридалай зирекди,
 Чаз гьамиша герекди,
 Даим кIандай инсангьахъ?
 Низ чида ам вуж ятIа?
 Заз чида ам вуж ятIа,
 Чаз кIани, играми Дах!

3.Чуру – спел рехи я,
 Яшаризни чIехи я,
 Акьулдизни я зурба,
 Ни лугьуда вуж ятIа?
 Заз чида ам вуж ятIа,
 Ам я чи чIехи Буба!

4.Киферни кваз рехи я,
 Буба хьиз ам чIехи я.
 Пара авай яш диде,
 Вуж ятIа ам лагь куьне?
 Заз чида ам вуж ятIа,
 Ам я чи ширин Баде!

5.Гьар экуьнахъ гьарагъиз,
 Куьмек гуда къарагъиз,
 КуькIуьрдайди йикъан экв,
 Низ чида ам вуж ятIа.
 Къизил жагъа авай КIек!

6.Йикъаризни, йифериз
 Къурху кас я кьифериз.
 Пеленгдиз ухшар тир кас.
 Низ чида ам вуж ятIа?
 Заз чида ам вуж ятIа.
 Ам я шемпIи галай кац!

**Тербиячи:**
 Сажидин Саидгасанов гзаф кьадар манийрин чIаларин авторни я.Адан шиирриз тIвар – ван авай композиторар тир Сейфулагь Керимова, Зейнал Гьажиева, Магьамед Гьуьсейнова, Маина Абдулмуталибовади, Къагьриман Ибрагимова музыкаяр кхьенва ва гьа манияр Тарлан Мамедова, Даниял Казиева, Роза Максумовади, Залина Шамовади тамамарзава.

**ЧIалар Сажидин Саидгасанован, гьава Къ. Ибрагимован:
«Шехьмир, чан Зарина»
(Тамамарда аялрин дестеди)**
**ЧIалар Сажидин Саидгасанован, гьава Къ. Ибрагимован:
«Бадедин макьамар»
(Тамамарда аялрин дестеди)**
**(Аялрин кьуьл)**

**Тербиячи:** Сажидин Саидгасанова чIугвазвай зегьметар гьуьрмет авуниз лайихлубур я. Алай вахтундани гьам лезги газетризни журналриз акъудзавай, гьакIни чкадин телевидениядай гузвай материалар гзаф менфятлубур я. Инсанри абур хушвилелди кьабулзава.

Дуьнья гуьзел ятIа гьикьван !
Гъетериз куьн тамаш кьакьан!
Сад Аллагьдин Тахтуниз кьван,
Хкаж жедай цIилел кIандай!

Инсанрин шад ийиз гьалар,
Тесниф ийиз цIийи чIалар.
Сажидинан рикIин тIалар,
Кьезилардай эллер кIандай!

**Сажидин муаллим!
Куьн рикIин тIалар кьезилбур хьуй!
Теснифдай чIалар деринбур хьуй!
Уьмуьрдин яшар яргъибур хьуй!
Чандин сагъвал мягькемди хьуй!

Сагърай!**